Μιχάλης Χρυσοχοΐδης

Ο Μιχάλης Χρυσοχοΐδης (Νησί Ημαθίας, 31 Οκτωβρίου 1955), είναι Έλληνας δικηγόρος και πολιτικός. 

Έχει διατελέσει Υπουργός Προστασίας του Πολίτη (1999-2003, 2009-2010, 2012, 2019-2021), Οικονομίας, Ανταγωνιστικότητας και Ναυτιλίας (2010-2011), Ανάπτυξης, Ανταγωνιστικότητας και Ναυτιλίας (2011-2012), Υποδομών, Μεταφορών και Δικτύων (2013-2015), Υφυπουργός σε διάφορα Υπουργεία και βουλευτής του Ελληνικού Κοινοβουλίου (1989-2015), Γραμματέας της Κεντρικής Επιτροπής του ΠΑΣΟΚ, καθώς και Νομάρχης Καρδίτσας.

Βιογραφικό 
Ο Μιχάλης Χρυσοχοΐδης γεννήθηκε το 1955 στο Νησί, ένα πεδινό χωριό του Δήμου Αλεξάνδρειας στο Νομό Ημαθίας.  

Ο πατέρας του Βασίλης είναι αγρότης και κατάγεται από τη Μαγνησία της Μικράς Ασίας, ενώ η μητέρα του κατάγεται από την Μπάφρα του Πόντου. Έχει κάνει τέσσερεις γάμους (Ελένη Πέτκου,
Καμέλια Γκαβαρδίνα, Αγγελική Χονδροματίδου και Μαρία Ματσούκα) και έχει αποκτήσει πέντε παιδιά, δύο κορίτσια και τρία αγόρια.

Σπούδασε Νομικά στο Αριστοτέλειο Πανεπιστήμιο Θεσσαλονίκης και εργάστηκε ως δικηγόρος στη Βέροια και τα Γιαννιτσά.

Πολιτική 
Το 1982 εξελέγη Γραμματέας της Νομαρχιακής Επιτροπής ΠΑΣΟΚ Ημαθίας. Η κομματική οργάνωση της Ημαθίας ήταν από τις μαζικότερες και πιο πετυχημένες του ΠΑΣΟΚ στη Βόρεια Ελλάδα. 

Την περίοδο 1987-1989 διετέλεσε Νομάρχης Καρδίτσας και στη συνέχεια εξελέγη βουλευτής Ημαθίας (1989). Από εκείνη τη στιγμή μέχρι το 2007 συμμετείχε και εκλεγόταν πρώτος βουλευτής του Ν. Ημαθίας σε έξι συνεχείς εκλογικές αναμετρήσεις. Το 2007 και το 2009 εξελέγη βουλευτής Β' Αθήνας.

Κυβερνητικές θέσεις 
Έχει διατελέσει υφυπουργός Εμπορίου στην κυβέρνηση Ανδρέα Παπανδρέου το διάστημα 1994-1996 με υπουργό τον Κώστα Σημίτη, υφυπουργός Ανάπτυξης (1996-1999) και υπουργός Δημόσιας Τάξης (1999-2003) στις κυβερνήσεις  του Κωνσταντίνου Σημίτη. Ήταν μέλος του προεδρείου του Ευρωπαϊκού Σοσιαλιστικού Κόμματος το 1994-1996.  

Το 2009 τοποθετήθηκε υπουργός Προστασίας του Πολίτη, όπως μετονομάστηκε το υπουργείο Δημόσιας Τάξης, στην Κυβέρνηση Γεωργίου Παπανδρέου 2009, ενώ τον Σεπτέμβριο του 2010 ανέλαβε υπουργός Ανάπτυξης, Ανταγωνιστικότητας και Ναυτιλίας. 

Από τις 7 Μαρτίου ως τις 17 Μαΐου 2012 διατέλεσε υπουργός Προστασίας του Πολίτη.

Ο Μιχάλης Χρυσοχοΐδης έχει συνδέσει το όνομά του με τρεις περιπτώσεις που αφορούσαν τρομοκρατικές οργανώσεις, καθώς επί υπουργίας του στο Υπουργείο Δημόσιας Τάξης (2002), μετέπειτα Υπουργείο Προστασίας του Πολίτη (2010), εξαρθρώθηκαν τρεις από τις μεγαλύτερες τρομοκρατικές οργανώσεις που έδρασαν στην Ελλάδα, η 17 Νοέμβρη, ο ΕΛΑ και ο Επαναστατικός Αγώνας. 

Την 8η Ιουλίου 2019, μετά την ανακοίνωση του ως εξωκοινοβουλευτικού υπουργού Προστασίας του Πολίτη στην Κυβέρνηση Κυριάκου Μητσοτάκη, το ΚΙΝΑΛ ανακοίνωσε τη διαγραφή του, μαζί με αυτήν της Λίνας Μενδώνη, η οποία επίσης ανέλαβε υπουργικό χαρτοφυλάκιο (υπουργός Πολιτισμού) στην Κυβέρνηση Μητσοτάκη. Στις 31 Αυγούστου 2021 αντικαταστάθηκε από τον Παναγιώτη Θεοδωρικάκο ως Υπουργός Προστασίας του Πολίτη.

Στις 15 Οκτωβρίου 2021, ανακοινώθηκε ότι αναλαμβάνει θέση Ειδικού Συμβούλου, επικεφαλής του προγράμματος Εσωτερικής Ασφάλειας του ΕΛΙΑΜΕΠ.

Στις 3 Μαρτίου 2022 μετά απο συνάντησή του με τον πρόεδρο της Νέας Δημοκρατίας, Κυριάκο Μητσοτάκη, ανακοινώθηκε η προσχώρησή του στο κόμμα.

Απόπειρα δολοφονίας 
Στις 24 Ιουνίου 2010 σώθηκε από βομβιστική επίθεση με ταχυδρομικό δέμα παγιδευμένο με εκρηκτικό μηχανισμό. 

Η βόμβα ήταν τοποθετημένη σε ταχυδρομικό δέμα, το οποίο στάλθηκε μέσω των Ελληνικών Ταχυδρομείων με αποδέκτη τον Χρυσοχοΐδη και σκότωσε τον υπασπιστή του υπουργού, Γιώργο Βασιλάκη, όταν αυτός επιχείρησε να ανοίξει το παγιδευμένο με βόμβα δέμα στον υπουργικό όροφο του μεγάρου της Λ. Κατεχάκη. Ο υπουργός την ώρα της έκρηξης βρισκόταν 10-15 μέτρα μακριά, σε διπλανό γραφείο.

Κριτική 
Στον Μιχάλη Χρυσοχοΐδη είχε ασκηθεί κριτική από κόμματα της αντιπολίτευσης για την παραδοχή του ότι ψήφισε τη δανειακή σύμβαση της Ελλάδας του 2010 χωρίς να την έχει διαβάσει. Τότε ήταν υπουργός Προστασίας του Πολίτη στην κυβέρνηση Παπανδρέου.

Έχει επικριθεί ακόμη για νομοσχέδιο που κατέθεσε στη Βουλή το 2020, ως υπουργός Προστασίας του Πολίτη στην κυβέρνηση Μητσοτάκη, για τις δημόσιες υπαίθριες συναθροίσεις. Τα κόμματα της αντιπολίτευσης, η Διεθνής Αμνηστία, συνδικάτα εργαζομένων και άλλοι φορείς απέρριψαν το νομοσχέδιο. Το νομοσχέδιο υπερψηφίστηκε με τις ψήφους της Νέας Δημοκρατίας, του Κινήματος Αλλαγής και της Ελληνικής Λύσης.

Παραπομπές

Εξωτερικοί σύνδεσμοι
Βιογραφικό του Μιχάλη Χρυσοχοΐδη στο υπουργείο Προστασίας του Πολίτη
 Βιογραφικό του Μιχάλη Χρυσοχοΐδη στο pasok.gr
Βουλή των Ελλήνων, Τα μέλη
Προσωπική ιστοσελίδα του Μιχάλη Χρυσοχοΐδη
Επίσημη σελίδα του Μιχάλη Χρυσοχοΐδη στο Facebook
Επίσημη σελίδα του Μιχάλη Χρυσοχοΐδη στο Twitter
Επίσημη σελίδα του Μιχάλη Χρυσοχοΐδη στο Instagram

Βουλευτές εκλεγμένοι με το ΠΑΣΟΚ
Βουλευτές Β' Αθηνών
Έλληνες υπουργοί Δημοσίας Τάξεως
Έλληνες υπουργοί Προστασίας του Πολίτη
Έλληνες υπουργοί Ανάπτυξης, Ανταγωνιστικότητας και Ναυτιλίας
Έλληνες υπουργοί Οικονομίας, Ανταγωνιστικότητας και Ναυτιλίας
Έλληνες υπουργοί Υποδομών, Μεταφορών και Δικτύων
Απόφοιτοι Αριστοτελείου Πανεπιστημίου Θεσσαλονίκης
Έλληνες δικηγόροι
Νομάρχες Καρδίτσας
Έλληνες πολιτικοί του 20ού αιώνα
Έλληνες πολιτικοί του 21ου αιώνα